Δημήτρης Διαμαντίδης

Καριέρα

Ο Δημήτρης Διαμαντίδης ξεκίνησε να παίζει μπάσκετ σε ηλικία 14 ετών και μέχρι τα 19 του αγωνίστηκε στην ομάδα της γενέτειρας πόλης του, την Καστοριά.

Ηρακλής Θεσσαλονίκης

Το καλοκαίρι του 1999, σε ηλικία 19 ετών, ο Διαμαντίδης ξεκίνησε την επαγγελματική του καριέρα, όταν πήρε μεταγραφή από την Καστοριά, για να αγωνιστεί στον Ηρακλή. Από τη σεζόν 2000-2001 έγινε βασικό στέλεχος της ομάδας της Θεσσαλονίκης και τη βοήθησε να ανακάμψει, φτάνοντας μέχρι τα προημιτελικά του πρωταθλήματος την ίδια χρονιά, αλλά και μέχρι τα ημιτελικά τη σεζόν 2001-2002. 
Η καλύτερη του χρονιά ωστόσο ως μέλος του Ηρακλή σε ατομικό επίπεδο, ήταν η σεζόν 2003-2004 που κέρδισε τον τίτλο του Πολυτιμότερου παίκτη του Ελληνικού Πρωταθλήματος, και μπήκε και στην καλύτερη πεντάδα της χρονιάς, ενώ η ομάδα κατέκτησε την 3η θέση στο πρωτάθλημα, νικώντας την ΑΕΚ με 3-2 στη σειρά του μικρού τελικού. Αυτή ήταν και η τελευταία χρονιά του Διαμαντίδη στον Ηρακλή, αφού το καλοκαίρι του 2004 υπέγραψε τετραετές συμβόλαιο συνεργασίας με τον Παναθηναϊκό. 
Με τον Ηρακλή συμμετείχε σε 124 παιχνίδια πρωταθλήματος σκοράροντας 1121 πόντους με 592 ριμπάουντ, 225 κλεψίματα και 413 ασίστ.

2004 - 2005 (Νταμπλ, Final Four)

Ο Διαμαντίδης, έκανε το ντεμπούτο του με τον Παναθηναϊκό στο Κύπελλο Ελλάδος στις 3 Οκτωβρίου 2004, κόντρα στον Ολυμπιακό για τα προημιτελικά της διοργάνωσης, με 14 πόντους. Στο ελληνικό  πρωτάθλημα πρώτος αγώνας του είναι κόντρα στον Άρη, με 5 πόντους και 5 ασίστ, ενώ το ευρωπαϊκό του ντεμπούτο έγινε στις 3 Νοεμβρίου 2004 με νίκη κόντρα στην ισπανική Μάλαγα (83-75 με 5 πόντους, 6 ριμπάουντ, 1 ασίστ, 4 κλεψίματα, 1 μπλοκ και 4 κερδισμένα φάουλ σε 29:15 λεπτά συμμετοχής). Την πρώτη του χρονιά κατακτάει το νταμπλ, πρωτάθλημα κόντρα στην ΑΕΚ (3-1) και γίνεται μέλος της καλύτερης πεντάδας του πρωταθλήματος και Κύπελλο Ελλάδος κόντρα στον Άρη (72-68) με 6 πόντους. Στην Ευρωλίγκα φτάνει μέχρι και το Final Four του Ισραήλ, στο οποίο ο Παναθηναϊκός κατακτά την τρίτη θέση και παράλληλα κερδίζει τον τίτλο του καλύτερου αμυντικού στη διοργάνωση, για πρώτη φορά. Ο Διαμαντίδης στο πρώτο Final Four της καριέρας του, είχε συνολικά 31 πόντους,13 ριμπάουντ,9 ασίστ, 7 κλεψίματα.

2005 - 2006 (Νταμπλ)

Τη χρονιά 2005-2006 κατακτά ξανά το νταμπλ στην Ελλάδα (πρωτάθλημα κόντρα στον Ολυμπιακό με 3-0 στη σειρά των τελικών και Κύπελλο κόντρα στο Μαρούσι 68-57 με τον Διαμαντίδη να έχει 5 πόντους), ενώ βγαίνει για δεύτερη φορά MVP του ελληνικού πρωταθλήματος, MVP των τελικών και μέλος της καλύτερης πεντάδας. Στην Ευρωλίγκα φτάνει μέχρι τα προημιτελικά όπου ο Παναθηναϊκός, αποκλείεται από την τότε Ταού Κεράμικα. Ο ίδιος βγαίνει για δεύτερη φορά καλύτερος αμυντικός της διοργάνωσης.

2006 - 2007 (Τριπλ Κράουν)

Τη σεζόν 2006-2007 ο Παναθηναϊκός κατέκτησε για πρώτη φορά το Τριπλ Κράουν, ενώ ο Διαμαντίδης κέρδισε το τίτλο του Πολυτιμότερου παίκτη στο Final Four της Αθήνας, τον τίτλο του καλύτερου αμυντικού για τρίτη συνεχόμενη φορά και θέση στην καλύτερη πεντάδα της διοργάνωσης. Αναδείχτηκε Καλύτερος παίκτης της Ευρώπης και Καλύτερος Ευρωπαίος Παίκτης από το ιταλικό περιοδικό Superbasket Magazine. Ο Παναθηναϊκός, σε έναν από τους καλύτερους τελικούς στην ιστορία της διοργάνωσης, νίκησε την ΤΣΣΚΑ Μόσχας του Θοδωρή Παπαλουκά, 93-91 με τον Διαμαντίδη να έχει 15 πόντους, 3 ριμπάουντ και 3 ασίστ.   
Στο ελληνικό πρωτάθλημα βγήκε για μια ακόμα χρονιά MVP, όπως βγήκε και στους ελληνικούς τελικούς κόντρα στον Ολυμπιακό, (νίκη με 3-2 στη σειρά) και μέλος της καλύτερης πεντάδας για τέταρτη συνεχόμενη φορά. Επίσης στις 25 Μαρτίου 2007, κατέκτησε και το τρίτο Κύπελλο Ελλάδας κόντρα στο Ρέθυμνο (87-48) στο ΟΑΚΑ, με 11 πόντους.

2007 - 2008 (Νταμπλ)

Το 2007-2008 ο Παναθηναϊκός αποκλείστηκε στο Top 16 της Ευρωλίγκας, αλλά κατέκτησε ξανά το νταμπλ στην Ελλάδα. Πρωτάθλημα  κόντρα στον Ολυμπιακό με 3-2 στη σειρά των τελικών και το κύπελλο (81-79) ξανά κόντρα στον Ολυμπιακό, με τον Δημήτρη Διαμαντίδη να έχει 9 πόντους. Ο Διαμαντίδης ήταν ξανά ο κορυφαίος παίκτης της ομάδας, βγαίνοντας πάλι MVP και μέλος της καλύτερης πεντάδας του Πρωταθλήματος Ελλάδας και κορυφαίος παίκτης (MVP) των τελικών. Στην Ευρωλίγκα βγαίνει για τέταρτη συνεχόμενη φορά καλύτερος αμυντικός. Στο τέλος της χρονιάς υπέγραψε το συμβόλαιό του με τον Παναθηναϊκό για άλλα 3 χρόνια.

2008 - 2009 (2ο Τριπλ Κράουν, αρχηγία)

Την επόμενη χρονιά, 2008-2009, ο Διαμαντίδης κατακτά με τον Παναθηναϊκό για δεύτερη φορά το Τριπλ Κράουν. Ο Παναθηναϊκός εκείνη τη χρονιά διαθέτει κατά πολλούς την καλύτερη ομάδα όλων των εποχών στην Ευρωλίγκα με παίκτες όπως οι Γιασικεβίτσιους, Μπατίστ, Φώτσης, Τσαρτσαρής, Νίκολας, Πέκοβιτς, Περπέρογλου, Σπανούλης και Διαμαντίδης. Στον ημιτελικό του Final Four του Βερολίνου, ο Παναθηναϊκός αποκλείει τον αιώνιο αντίπαλο, Ολυμπιακό (84-82) και στον τελικό κατακτά το τρόπαιο ξανά με αντίπαλό την ΤΣΣΚΑ Μόσχας με σκορ 73-71 και τον Διαμαντίδη να έχει 10 πόντους, 4 ριμπάουντ και 3 ασίστ και να κερδίζει για πέμπτη συνεχόμενη φορά τον τίτλο του καλύτερου αμυντικού στη διοργάνωση. 
Στο ελληνικό πρωτάθλημα ο Παναθηναϊκός κερδίζει με 3-1 στη σειρά των τελικών τον Ολυμπιακό και ο Διαμαντίδης βγαίνει πολυτιμότερος παίκτης των τελικών για τρίτη φορά, ενώ κατακτά το Κύπελλο ξανά κόντρα στον αιώνιο αντίπαλο με 80-70 και τον Διαμαντίδη να αναδεικνύεται MVP και πρώτος σκόρερ (16 πόντοι) στον τελικό. Στο τέλος της χρονιάς και με δεδομένη τη απόσυρση του Φραγκίσκου Αλβέρτη, ο Δημήτηρης Διαμαντίδης, γίνεται ο νέος αρχηγός του Παναθηναϊκού.  
Σε ψηφοφορία αθλητικής εφημερίδας τον Ιούλιο του 2009, ο Διαμαντίδης αναδεικνύεται μια από τις 100 σημαντικότερες προσωπικότητες (δωδέκατη θέση συνολικά και δεύτερος μπασκετμπολίστας), στην ιστορία του πρώτου αιώνα ζωής του Παναθηναϊκού Αθλητικού Ομίλου.

2009 - 2010 (Πρωτάθλημα)

Η σεζόν 2009-2010 βρίσκει τον Παναθηναϊκό και τον Διαμαντίδη να κερδίζει το πρωτάθλημα, ξανά κόντρα στον Ολυμπιακό με 3-1 στη σειρά των τελικών, με τον ίδιο να βρίσκεται την καλύτερη πεντάδα της διοργάνωσης για έκτη φορά, όχι όμως και το Κύπελλο, ενώ στην Ευρωλίγκα δεν κατάφερε να προκριθεί στους προημιτελικούς. Στο τέλος της χρονιάς ανανέωσε το συμβόλαιό του για ακόμα 3 χρόνια.

2010 - 2011 (3ο Ευρωπαϊκό Κύπελλο, καταξίωση)

Ο Διαμαντίδης αυτή τη σεζόν πραγματοποιεί μία από τις καλύτερες χρονιές στην καριέρα του  και το 2011 χαρακτηρίζετε ως η χρονιά του 3D. Κατέκτησε για τρίτη φορά την Ευρωλίγκα με τον Παναθηναϊκό, για τον οποίο αυτό ήταν το έκτο του συνολικά ευρωπαϊκό τρόπαιο. Ο Παναθηναϊκός, αφού πρώτα απέκλεισε την μέχρι τότε πρωταθλήτρια Ευρώπης και μεγάλο φαβορί Μπαρτσελόνα με μειονέκτημα έδρας στη σειρά των play off (1-3), κέρδισε τον ευρωπαϊκό τίτλο στη Βαρκελώνη κόντρα στην Μακάμπι Τελ Αβίβ με 78-70. Στον τελικό ο Διαμαντίδης έχει 16 πόντους με 9 ασίστ, ενώ έκανε ρεκόρ ασίστ σε ένα Final Four με 18. Ο Δημήτρης Διαμαντίδης έγινε ο πρώτος παίκτης που βγαίνει την ίδια χρονιά Πολυτιμότερος Πολυτιμότερος Παίκτης (MVP) στην Ευρωλίγκα καθώς και  Πολυτιμότερος Παίκτης του Final Four. Επιπλέον κέρδισε τον τίτλο του καλύτερου αμυντικού στην Ευρωλίγκα για έκτη φορά (ρεκόρ), βρέθηκε στην καλύτερη πεντάδα της διοργάνωσης για δεύτερη φορά και πήρε την πρωτιά στις συνολικές ασίστ εκείνη την χρονιά με 137. Επιπλέον βγήκε καλύτερος παίκτης της διοργάνωσης για τον μήνα Δεκέμβριο.   
Στην Ελλάδα βρέθηκε ξανά στην κορυφή του ελληνικού πρωταθλήματος με τον Παναθηναϊκό αφού κέρδισε με μειονέκτημα έδρας τον Ολυμπιακό με (3-1) στους τελικούς. Ο Διαμαντίδης κέρδισε για πρώτη φορά τον τίτλο του καλύτερου αμυντικού στο πρωτάθλημα, ενώ έγινε μέλος της καλύτερης πεντάδας για έβδομη φορά και καλύτερος παίκτης (MVP) του πρωταθλήματος και των τελικών. Λόγω της σπουδαίας του χρονιάς σε τίτλους και επιδόσεις αναδείχτηκε ο τρίτος καλύτερος παίκτης στον κόσμο εκτός ΝΒΑ.

2011 - 2012 (Κύπελλο, Final Four)

Τη σεζόν 2011-2012 ο Παναθηναϊκός έφτασε στην Ευρωλίγκα στο Final Four της Κωνσταντινούπολης αλλά ηττήθηκε στον ημιτελικό από την ΤΣΣΚΑ Μόσχας με 64-66. Ο Διαμαντίδης όμως ξεχώρισε για άλλη μια χρονιά αφού έγινε μέλος της καλύτερης πεντάδας της διοργάνωσης και  κέρδισε το βραβείο του πολυτιμότερου παίκτη για το μήνα Μάρτιο/Απρίλιο καθώς ήταν ο κορυφαίος σε ολόκληρη τη σειρά των πλέι οφ -και από τα τέσσερα ζευγάρια- χάρη στις μεγάλες εμφανίσεις του σε 5 συγκλονιστικούς αγώνες απέναντι στη Μακάμπι Τελ Αβίβ.  Στο Final Four της Πόλης ο 3D είχε συνολικά 27 πόντους, 7 ριμπάουντ, 7 ασίστ, 2 κλεψίματα. 
Στην Ελλάδα κατέκτησε το έκτο Κύπελλο Ελλάδας, στις 10 Μαρτίου κόντρα στον Ολυμπιακό με 71-70  στο κλειστό του Ελληνικού με τον παίχτη να έχει 9 πόντους, ενώ  και μπήκε στην καλύτερη πεντάδα του πρωταθλήματος για όγδοη φορά.

2012 - 2013 (Νταμπλ)

Τη σεζόν 2012-2013 ο Παναθηναϊκός, με μεγάλο πρωταγωνιστή τον Διαμαντίδη κατέκτησε το Κύπελλο Ελλάδας στις 10 Φεβρουαρίου, κόντρα στον Ολυμπιακό (81-78), με τον ίδιο να βγαίνει πρώτος σκόρερ του τελικού (19 πόντοι με 8 ριμπάουντ, 7 ασίστ και 2 κλεψίματα). Επιπλέον στο ελληνικό πρωτάθλημα, ο Διαμαντίδης βγήκε μέλος της καλύτερης πεντάδας της διοργάνωσης για ένατη φορά.  
Ο Διαμαντίδης μπήκε για τέταρτη φορά στην καλύτερη πεντάδα της Ευρωλίγκα. Τον Φεβρουάριο του 2013 ο Διαμαντίδης έγινε ο πρώτος παίκτης της διοργάνωσης στην κατηγορία των κλεψιμάτων ξεπερνώντας τον Θοδωρή Παπαλουκά.  Στο τέλος της χρονιάς υπέγραψε νέο συμβόλαιο με τον Παναθηναϊκό για άλλα 2 χρόνια.

2013 - 2014 (Νταμπλ)

Ο Διαμαντίδης βρέθηκε στην καλύτερη πεντάδα στο Ελληνικό Πρωτάθλημα για δέκατη φορά, και βγήκε Πολυτιμότερος Παίκτης στο Ελληνικό Πρωτάθλημα και Πολυτιμότερος Παίκτης στους Ελληνικούς τελικούς.  
Στην Ευρωλίγκα ο Διαμαντίδης βγήκε για δεύτερη φορά πρώτος στις ασίστ στην Ευρωλίγκα σε όλη τη χρονιά με 180 (καλύτερη επίδοση στην ιστορία μέχρι το 2016). Τον Νοέμβριο του 2013 έφτασε τις 200 συμμετοχές στην κορυφαία ευρωπαϊκή διοργάνωση και τον Απρίλιο του 2014 κατά την διάρκεια των play off  κατέκτησε ακόμα μια κορυφή, αφού έγινε πρώτος και στην κατηγορία των ασίστ.

2014 - 2015 (Κύπελλο)

Τη σεζόν 2014-2015 ο Διαμαντίδης κατέκτησε το ένατο Κύπελλο Ελλάδας στην καριέρα του, κόντρα στον Απόλλωνα Πατρών (68-53) στις 5 Απριλίου, στο ΟΑΚΑ, έχοντας 9 πόντους, 3 ασίστ, 3 κλεψίματα και 1 τάπα. 
Στην Ευρωλίγκα ο Διαμαντίδης στις 30 Οκτωβρίου έγινε ο πρώτος παίκτης στην ιστορία της διοργάνωσης που ξεπέρασε τις χίλιες ασίστ στο παιχνίδι κόντρα στην Φενέρμπαχτσε του άλλοτε μέντορα του και προπονητή του, Ζέλιμιρ Ομπράντοβιτς, ενώ έφτασε μέχρι τα προημιτελικά, όπου αποκλείστηκε από την ΤΣΣΚΑ Μόσχας. 
Το 2015 αμερικανική ιστοσελίδα συμπεριέλαβε τον Διαμαντίδη στους είκοσι καλύτερους παίκτες όλων των εποχών, που δεν αγωνίστηκαν στο ΝΒΑ.

Κύπελλο

Στις 6 Μαρτίου κατέκτησε το Κύπελλο Ελλάδας κόντρα στον Φάρο Κερατσινίου με 101-54 και ρεκόρ μεγαλύτερης διαφοράς σε τελικό, στο ΟΑΚΑ, ενώ κατέκτησε για δεύτερη φορά το βραβείο του MVP του τελικού. Πριν από την έναρξη του τελικού ο Διαμαντίδης τιμήθηκε για την μεγάλη προσφορά του, από τον Πανελλήνιο Σύνδεσμο Αμειβομένων Καλαθοσφαιριστών. Με αυτή του τη συμμετοχή στον τελικό Κυπέλλου έγινε ο ρέκορντμαν συμμετοχών σε τελικούς με 12 και κατακτήσεων με 10, ενώ είναι ο τέταρτος σκόρερ όλων των εποχών με 128 πόντους.

Ευρωλίγκα

Στην τελευταία του χρονιά στην Ευρωλίγκα ο Παναθηναϊκός έφτασε μέχρι τους προημιτελικούς της διοργάνωσης, αλλά αποκλείστηκε με μειονέκτημα έδρας από την Λαμποράλ Κούτσα (3-0) και δεν κατάφερε να προκριθεί στο Final Four. Ο Διαμαντίδης πάντως στις τελευταίες του παραστάσεις στην Ευρωλίγκα, ήταν ο καλύτερος παίκτης της ομάδας. Στις 19 Απριλίου, ο κορυφαίος παίκτης αποχαιρέτησε την διοργάνωση στο ΟΑΚΑ, όπου και γνώρισε πρωτοφανή αποθέωση από τους χιλιάδες φιλάθλους, που φώναζαν ρυθμικά το όνομά του τα τελευταία λεπτά της αναμέτρησης, ενώ στην έξοδο του από το παρκέ χειροκροτήθηκε από συμπαίκτες, αντιπάλους και διαιτητές. Μετά το τέλος του αγώνα η Ευρωλίγκα ευχαρίστησε τον θρύλο της διοργάνωσης, Δημήτρη Διαμαντίδη, για την προσφορά του στο άθλημα. Στο τέλος τη σεζόν ο Διαμαντίδης βγήκε πρώτος τόσο στο κλέψιμο της χρονιάς, όσο και στο καλύτερο play ύστερα από ψηφοφορία του κοινού. Αναλυτικά έκλεισε την καριέρα του όντας: 1ος στις ασίστ (1.255), 1ος στα κλεψίματα (434), 1ος στην αξιολόγηση (3.806), 1ος σε λεπτά συμμετοχής (7.967), 1ος σε παρουσία σε βασικές πεντάδες (228), 2ος σε αγώνες (278) ,6ος σκόρερ (2.495 πόντους) 4ος σε κερδισμένα φάουλ (998), 6ος σε εύστοχα τρίποντα (374), 6ος σε ελεύθερες βολές (635 στις 799, 79,47%), 10ος ριμπάουντερ (1oς γκαρντ με 969), 14ος μπλοκέρ (1oς γκαρντ με 118), ενώ βγήκε μια φορά MVP όλης της χρονιάς (2011), δύο φορές MVP του Final Four (2007,2011), έξι φορές (ρεκόρ) καλύτερος αμυντικός (2005, 2006, 2007, 2008, 2009, 2011) και βρέθηκε τέσσερις φορές στην καλύτερη πεντάδα της διοργάνωσης (2007, 2011, 2012, 2013).

Πρωτάθλημα

Ο Διαμαντίδης στις 30 Νοεμβρίου συμπλήρωσε 500 συμμετοχές στο ελληνικό πρωτάθλημα με τον Παναθηναϊκό να του αφιερώνει ένα βίντεο με ευχές. Στις 27 Μαρτίου σημείωσε άλλο ένα προσωπικό ρεκόρ, αφού έφτασε τα 500 εύστοχα τρίποντα στην καριέρα του με τον Παναθηναϊκό, στο πρωτάθλημα. Στις 30 Μαΐου, στον τέταρτο και τελευταίο αγώνα των play off κόντρα στον Ολυμπιακό, ο Διαμαντίδης αγωνίζεται για τελευταία φορά στην καριέρα του, όντας για μια ακόμα φορά ο καλύτερος της ομάδας με 15 πόντους, 6 ασίστ, 6 ριμπάουντ, 1 κλέψιμο σε 37 λεπτά συμμετοχής. Μετά το τέλος του αγώνα ο 3D γνώρισε ξανά σκηνές λατρείας από 20.000 φιλάθλους που είχαν κατακλύσει το ΟΑΚΑ, ενώ στην τελευταία συνέντευξη τύπου της καριέρας του χειροκροτήθηκε και από τους δημοσιογράφους. Επίσης του ευχήθηκαν για το τέλος της καριέρας του οι παίκτες και οι πρόεδροι του Ολυμπιακού. Το ενδιαφέρον για το τελευταίο παιχνίδι του 3D ήταν μεγάλο καθώς ξένα ΜΜΕ έφτασαν στην Αθήνα για την κάλυψη του αγώνα. Στην τελευταία του χρονιά, αναδείχτηκε μέλος της καλύτερης πεντάδας του πρωταθλήματος για ενδέκατη φορά (ρεκόρ). 
Στις 31 Μαΐου ανακοινώσεις για το τέλος της καριέρας του σπουδαίου αθλητή, έβγαλαν η Ελληνική Ομοσπονδία Καλαθοσφάιρισης και ο Πανελλήνιος Σύνδεσμος Αμειβομένων Καλαθοσφαιριστών.  Ο Δημήτρης Διαμαντίδης αποχώρησε από τα παρκέ του ελληνικού πρωταθλήματος, έχοντας γράψει το όνομα του στις υψηλότερες θέσεις των περισσότερων κατηγοριών: 2ος σε συμμετοχές (525), 1ος στις ασίστ (2.141), 1ος στα κλεψίματα (785), 2ος στα ριμπάουντ (1.948), 1ος στα αμυντικά ριμπάουντ (1.602), 4ος σκόρερ (4.549), 4ος στις τάπες (228), 1ος στα εύστοχα τρίποντα (624) και 4ος στις προσπάθειες (1.590), 5ος στις ελεύθερες βολές (1.125 στις 1.422) και 1ος σε λεπτά συμμετοχής (13.030).

Εθνική Ελλάδας

Ο Δημήτρης Διαμαντίδης υπήρξε μέλος της εθνικής ομάδας νέων ανδρών για 16 αγώνες σκοράροντας 51 πόντους. Αγωνίστηκε για πρώτη φορά με την εθνική ομάδα ανδρών το 2001 στους Μεσογειακούς Αγώνες, όπου κέρδισε το ασημένιο μετάλλιο, σε ηλικία 21 ετών. Ήταν  στο Ευρωμπάσκετ 2003 της Σουηδίας, στο οποίο η εθνική κατέκτησε την πέμπτη θέση νικώντας την τότε Σερβία και Μαυροβούνιο με 72-64.  
Στο Ευρωμπάσκετ 2005 που πραγματοποιήθηκε στο Βελιγράδι, συνέβαλλε στη κατάκτηση του χρυσού μεταλλίου για δεύτερη φορά στην ιστορία της Ελλάδας, όταν στον ημιτελικό, το σκορ ήταν 64-66 υπέρ των Γάλλων και με τρίποντο 3 δευτερόλεπτα πριν το τέλος έστειλε την Εθνική στον τελικό. Το τρίποντο αυτό έχει μείνει στην ιστορία όχι μόνο λόγω της μεγάλης σημασίας του, αλλά και εξαιτίας της περιγραφής του Βασίλη Σκουντή (Βαλ' το αγόρι μου) . Μετά το τέλος του αγώνα ο 3D δήλωσε ότι: ''Έτυχε να βρεθώ στη θέση αυτή και σούταρα απλά. Δεν είμαι πρωταγωνιστής, είμαστε δώδεκα παιδιά που έπαιξαν για την ομάδα και είναι μεγάλη επιτυχία που φτάσαμε στον τελικό'', ενώ ο Θοδωρής Παπαλουκάς δήλωσε: ''Να είναι καλά ο Δημήτρης που για ακόμα μια φορά μας έβγαλε από την πολύ δύσκολη θέση. Έδειξε ολύμπια ψυχραιμία και μας έστειλε στον έβδομο ουρανό''. Ο Διαμαντίδης σε αυτό το Ευρωμπάσκετ βγήκε πρώτος στις ασίστ με μέσο όρο 5 ανά παιχνίδι και μέλος της καλύτερης πεντάδας του τουρνουά.  
Το 2006 ήταν ένας από τους σημαντικότερους συντελεστές της τεράστιας επιτυχίας της Ελλάδας που πήρε το ασημένιο μετάλλιο στο Παγκόσμιο Πρωτάθλημα 2006. Η Εθνική ομάδα έφτασε αήττητη στον ημιτελικό κάνοντας εφτά συνεχόμενες νίκες κόντρα σε Κατάρ, Λιθουανία, Αυστραλία, Βραζιλία,Τουρκία,Κίνα (95-64) και στα προημιτελικά τη Γαλλία (73-56). Η Ελλάδα κέρδισε τις ΗΠΑ και μάλιστα ξεπερνώντας τους 100 πόντους (101-95) στον ημιτελικό, με τον 3D να έχει 12 πόντους, 5 ασίστ,3 ριμπάουντ, 2 κλεψίματα και μια τάπα κόντρα στον Κρις Πολ σε 39 λεπτά συμμετοχής. Στον τελικό η ομάδα του Παναγιώτη Γιαννάκη έχασε από τους Ισπανούς(47-70). Σε αυτό το τουρνουά ο 3D βγήκε πρώτος στα κλεψίματα με μέσο όρο 3.3.  
Ο Διαμαντίδης ήταν παρών και στο Ευρωμπάσκετ 2007 στην Ισπανία,στο οποίο η Ελλάδα βγήκε τέταρτη αφού έχασε στον Μικρό Τελικό από τους Λιθουανούς, με 69-78 και τον Διαμαντίδη να έχει 7 πόντους, 7 ριμπάουντ και 4 ασίστ. Απουσίασε από το Ευρωμπάσκετ του 2009 λόγω τραυματισμών και κόπωσης, όμως αγωνίστηκε στο Παγκόσμιο Πρωτάθλημα 2010 στην Τουρκία. Μετά τον αποκλεισμό από την Ισπανία (80-72) στις 4 Σεπτεμβρίου ανακοίνωσε ότι αποχωρεί από την Εθνική σε ηλικία 30 ετών. Στον τελευταίο του αγώνα με το εθνόσημο, ο Διαμαντίδης σημείωσε 16 πόντους, 4 ριμπάουντ, 2 ασίστ και 2 κλεψίματα σε 38 λεπτά συμμετοχής. Το Μάιο του 2011, σε συνέντευξή του στην ελληνική κρατική τηλεόραση, επιβεβαίωσε την απόφασή του να αποσυρθεί οριστικά από την Εθνική ομάδα, προκειμένου να αντεπεξέλθει στις υποχρεώσεις των αγώνων υψηλού επιπέδου για την επόμενη τριετία. Ο Διαμαντίδης έλαβε μέρος και σε εφτά Τουρνουά Ακρόπολις κερδίζοντας δύο φορές τον τίτλο του MVP.  Με την εθνική ομάδα ο Δημήτρης Διαμαντίδης αγωνίστηκε σε 124 παιχνίδια και σκόραρε 760 πόντους (μ.ο: 6.13).

Ολυμπιακοί Αγώνες

Ο Διαμαντίδης ήταν μέλος της εθνικής στους Θερινούς Ολυμπιακούς Αγώνες 2004 που έλαβαν μέρος στην Αθήνα. Η εθνική κατέκτησε την πέμπτη θέση αφού ηττήθηκε από την Αργεντινή στα προημιτελικά (69-64) αλλά νίκησε το Πουέρτο Ρίκο 85-75. Ο Διαμαντίδης έλαβε μέρος σε ακόμα μια Ολυμπιάδα αυτή των Θερινών Ολυμπιακών Αγώνών 2008 στο Πεκίνο οπού για ακόμα μία φορά η εθνική κατέκτησε την πέμπτη θέση χάνοντας ξανά από την Αργεντινή, 80-78.

Προφίλ Παίκτη

Ο Δημήτρης Διαμαντίδης είναι αριστερόχειρας και μπορούσε να παίξει στις θέσεις 1 και 2, κάτι που τον καθιστούσε κόμπο γκαρντ. Υπήρξε πολύ καλός σουτέρ τριών πόντων, δοκιμάζοντας πολλά και κρίσιμα σουτ τα οποία αποδείχτηκαν και νικητήρια. Εξαιρετικός πασέρ με έφεση στο άλεϊ-ουπ και στις no look pass, με τους Μάικ Μπατίστ, Στέφαν Λάσμε, Τζέιμς Γκιστ και Μίροσλαβ Ραντούλιτσα. Θεωρείται ότι συνέβαλε στην καριέρα πολλών σέντερ βελτιώνοντας τα στατιστικά τους. Λόγω του ύψους του είχε τη δυνατότητα να ποστάρει παίχτες που ήταν κοντύτεροι του με άνεση. Επιπλέον η έφεση στα ριμπάουντ και τις τάπες τον ανέδειξαν σε κορυφαίο γκαρντ (πρώτος γκαρντ στις λίστες) στο ευρωπαϊκό μπάσκετ σε αυτούς του τομείς. Θεωρείται ένας από τους καλύτερους παίκτες στην Ευρώπη στο pick and roll και στη διαχείριση του αγώνα στα κρίσιμα λεπτά. Θεωρείται ότι ο τρόπος παιχνιδιού του ήταν ένας από τους λόγους, που οδήγησαν το μπάσκετ σε μια νέα εποχή καθώς ο παίκτης που ξεχώριζε ήταν αυτός που είχε πλήρη στατιστική και όχι μόνο πολλούς πόντους. Για το πολυδιάστατο παιχνίδι του Διαμαντίδη και τη συνεισφορά του στον τομέα του μπάσκετ, ο κορυφαίος Ευρωπαίος προπονητής Ζέλιμιρ Ομπράντοβιτς δήλωσε ότι ο Διαμαντίδης είναι το μπάσκετ.

Κληρονομιά

Στις 2 Σεπτεμβρίου 2015, ανακοίνωσε μέσω της εφημερίδας Πράσινη ότι αυτή θα είναι η τελευταία του χρονιά ως αθλητής. Η χρονιά ξεκίνησε με βραβείο, στην ειδική αφιερωματική βραδιά Honouring our legacy στις 23 Σεπτεμβρίου, από την ομάδα του Παναθηναϊκού ως μέλος της καλύτερης πεντάδας όλων των εποχών στο τμήμα μαζί με τους: Ντέγιαν Μποντιρόγκα, Φραγκίσκο Αλβέρτη, Αντώνη Φώτση και Στόγιαν Βράνκοβιτς. Στο ελληνικό πρωτάθλημα τιμήθηκε σχεδόν σε κάθε γήπεδο του πρωταθλήματος, για την μεγάλη του προσφορά στον χώρο του μπάσκετ, ενώ η Ευρωλίγκα τον ανακήρυξε Θρύλο της διοργάνωσης  σε παιχνίδι του Παναθηναϊκού στο Κλειστό Γήπεδο ΟΑΚΑ, κόντρα στην κροατική Τσεντεβίτα, όπου αποθεώθηκε από 20.000 φιλάθλους. Επιπλέον ο Διαμαντίδης έγινε αντικείμενο θαυμασμού και σε ευρωπαϊκά γήπεδα, ενώ μεγάλες αθλητικές εφημερίδες της Ευρώπης έκαναν αφιερώματα στην τελευταία χρονιά του Έλληνα άσσου. Ο Παναθηναϊκός για να τιμήσει τον μεγάλο παίκτη προχώρησε σε πρωτοποριακές κινήσεις, όπως τη δημιουργία κινητού τηλεφώνου ''Δημήτρης Διαμαντίδης'', την κυκλοφορία συλλεκτικών αναμνηστικών με την υπογραφή του Διαμαντίδη (μπάλες, πορτρέτα, εμφανίσεις), ενώ τα εισητήρια της ομάδας για τους εντός έδρας αγώνες της σεζόν 2015-2016 είχαν την μορφή του 3D. Στις 6 Μαΐου γιόρτασε τα γενέθλιά του στο ΟΑΚΑ κόντρα στον Άρη, για τους ημιτελικούς του ελληνικού πρωταθλήματος, όπου και αποθεώθηκε ξανά από τους φιλάθλους, οι οποίοι σε μια πρωτόγνωρη κίνηση σε γήπεδο, τραγούδησαν το τραγούδι γενεθλίων στον 3D και του πρόσφεραν μια τούρτα. Επίσης, στον αρχηγό της, ευχήθηκε και η ΚΑΕ Παναθηναϊκός αφιερώνοντας του ένα βίντεο με τους τίτλους που κατέκτησε.
Μετά την απόσυρσή του από την ενεργό δράση, πολλές ιστοσελίδες, και τηλεοπτικές εκπομπές έκαναν αφιερώματα με άρθρα, φωτογραφίες, βίντεο και δηλώσεις στην σπουδαία καριέρα του Διαμαντίδη. Η ΚΑΕ Παναθηναϊκός στις 9 Ιουνίου παρουσίασε το ντοκιμαντέρ με τίτλο ''Δημήτρης Διαμαντίδης, ο Θρύλος του Παναθηναϊκού'' για την καριέρα του 3D σε ειδική εκδήλωση στην οποία παρευρέθηκαν αθλητές, δημοσιογράφοι και η διοίκηση της ομάδας, ενώ στην ίδια εκδήλωση ανακοινώθηκε πως η φανέλα του Διαμαντίδη θα αποσυρθεί ως ένδειξη τιμής και αναγνώρισης στα επιτεύγματα του Έλληνα άσσου.  Στις 21 Ιουνίου δημοσιεύτηκε σε ιταλική ιστοσελίδα αφιέρωμα με τίτλο ''τα διαμάντια είναι παντοτινά'' Στις 25 Ιουνίου ήταν το τιμώμενο πρόσωπο, σε εκδήλωση των οργανωμένων οπαδών του Παναθηναϊκού. Στις 4 Ιουλίου βγήκε στη δημοσιότητα ειδική έκδοση περιοδικού αφιερωμένη στον 3D, με τίτλο '' Διαμαντίδης, ο Μύθος''. Στις 5 Ιουλίου παρουσιάστηκε ειδικό ντοκιμαντέρ για τον Διαμαντίδη και από την Ευρωλίγκα, με τίτλο ''Διαμαντίδης για πάντα'',παραφράζοντας την φράση τα διαμάντια είναι παντοτινά.  Ο ίδιος ο Διαμαντίδης, αποχαιρέτησε τους φιλάθλους του Παναθηναϊκού με επιστολή που δημοσιεύτηκε στην εφημερίδα Πράσινη, ενώ με άλλη μια επιστολή που δημοσίευσε η Ευρωλίγκα, αποχαιρέτισε τον κόσμο του μπάσκετ, ευχαριστώντας όλους για την μεγάλη του καριέρα. Στις 6 Αυγούστου τιμήθηκε από πό τον Σύνδεσμο Φιλάθλων της Πάρου και στις 28 Αυγούστου από τους συλλόγους της Καλλιθέας, Εξωραιστικό και Μορφωτικό και ΑΣ Μέγα Αλέξανδρο, στην παλιά γειτονιά του στην Καστοριά. Επίσης κατα τη διάρκεια του καλοκαιριού ο Παναθηναικός δημοσιέυσε τις 13 θρυλικές στιγμές, όπως όνομασε το αφιέρωμα, του μεγάλου άσου, σε μια αντίστροφη μέτρηση που τελείωσε μια μέρα πριν το τουρνουά Diamonds Are Forever.

Τουρνουά: Diamonds Are Forever

Η ομάδα του Παναθηναϊκού για να τιμήσει τον μεγάλο της αρχηγό, διοργάνωσε το μεγαλύτερο φιλικό τουρνουά που έγινε ποτέ στην Ευρώπη, προσκαλώντας ομάδες όπως η ΤΣΣΚΑ Μόσχας, η Μακάμπι Τελ Αβίβ και η Μπαρτσελόνα που μαζί με τον Παναθηναϊκό έχουν συνολικά 21 ευρωπαϊκούς τίτλους. Το τουρνουά Diamond Are Forever, πραγματοποιήθηκε στις 16 και 17 Σεπτεμβρίου στο ΟΑΚΑ και μέρος των εσόδων δόθηκαν σε ιδρύματα επιλογής του Δημήτρη Διαμαντίδη στην Καστοριά.
Την Πέμπτη 15 Σεπτεμβρίου πραγματοποιήθηκε η συνέντευξη τύπου του τουρνουά, όπου οι προπονητές και οι αρχηγοί των τεσσάρων ομάδων αποθέωσαν τον Δημήτρη Διαμαντίδη για όσα προσέφερε στον μπάσκετ. Ο Παναθηναικός την ίδια μέρα δημοσίευσε ένα βίντεο πρόλογο του τουρνουά. Το βράδυ της 15ης Σεπτεμβρίου πραγματοποιήθηκε γκαλά προς τιμήν του 3D, στο Ίδρυμα Ευγενίδου. Εκεί δημοπρατήθηκαν τρεις πίνακες του καλλιτέχνη Νίκου Καρόκη, εμπνευσμένοι από την καριέρα του Διαμαντίδη, με τίτλο Ήθος, Ομαδικότητα, Επιτυχίες. Οι πίνακες πουλήθηκαν για 15.500 ευρώ τα οποία δόθηκαν σε ιδρύματα επιλογής του Διαμαντίδη στην Καστοριά. μαζί με άλλες 10.000 ευρώ που δώρησε ο ο Δημήτρης Γιαννακόπουλος. Μαζί με τους πίνακες παρουσιάστηκε και το λεύκωμα αφιέρωμα στον Διαμαντίδη, το οποίο περιλαμβάνει 88 χαρακτηριστικές φωτογραφίες από την καριέρα του, συνοδευόμενες η κάθε μία από ένα σχόλιο ενός επιφανούς αθλητή, προπονητή η παράγοντα για τον μεγάλο αθλητή. Στο γκαλά παρευρέθηκαν αθλητές και μέλη της διοίκησης των τεσσάρων ομάδων του τουρνουά, δημοσιογράφοι και προσωπικότητες όπως οι Παναγιώτης Γιαννάκης, Γιάννης Ιωαννίδης, Λάζαρος Παπαδόπουλος κ.α, καθώς και ο ιστορικός πρόεδρος του Παναθηναικού, Πάυλος Γιαννακόπουλος. Στα πλαίσια του γκαλά η Ανατολού Εφές τίμησε τον Διαμαντίδη, με βραβείο από τον τζένεραλ μάνατζερ της ομάδας.
Την Παρασκευή 16 Σεπτεμβρίου και ενώ το παρκέ του ΟΑΚΑ είχε αλλάξει προς τιμήν του 3D, στον πρώτο αγώνα της ημέρας η ΤΣΣΚΑ Μόσχας κέρδισε την Μπαρτσελόνα 100-96. Παράλληλα ο Παναθηναϊκός εξέθεσε τα τρία ευρωπαϊκά τρόπαια που κατέκτησε ο Διαμαντίδης όσο αγωνίστηκε με τα πράσινα (2007, 2009, 2011). Πριν τον φιλικό αγώνα ο Παναθηναικός παρουσίασε και την νέα φανέλα της σεζόν με εντυπωσιακό τρόπο. Στο δεύτερο παιχνίδι, ο Παναθηναικός κέρδισε την Μακάμπι με 78-68, ενώ ο Διαμαντίδης αποθεώθηκε όταν κάθισε στις εξέδρες των επισήμων για να παρακολουθήσει τον αγώνα και δεν σταμάτησε να υπογράφει αυτόγραφα στον κόσμο ακόμη και στον πρώην προπονητή του Δημήτρη Ιτούδη. Στο ημίχρονο της αναμέτρησης,η Μακάμπι Τελ Αβίβ βράβευσε, το Δημήτρη Διαμαντίδη για την προσφορά του στο μπάσκετ, δωρίζοντάς του μια φανέλα της ομάδας  με το όνομα και τον αριθμό του. Στο τέλος της Παρασκευής, ο Παναθηναικός παρουσίασε μέσω ενός βίντεο την πρώτη μέρα του τουρνουά Diamonds Are Forever.
Το Σάββατο 17 Σεπτεμβρίου πριν την αναμέτρηση της Μπαρτσελόνα με την Μακάμπι Τελ Αβιβ, η Ισπανική ομάδα βράβευσε τον Διαμαντίδη δια χειρός Χουάν Μπλάντε, Διευθυντή τμήματος μπάσκετ. Στα αγωνιστικά η Μακάμπι κέρδισε την Μπαρτσελόνα 92-87, και αμέσως τιμήθηκαν για την συμμετοχή τους στο τουρνουά από την οικογένεια Γιαννακόπουλου. Μετά τη λήξη του αγώνα η μεγάλη εκδήλωση τιμής στον Διαμαντίδη άρχισε με τον διεθνούς φήμης Αμερικανό DJ, Dennis Ferrer να παίζει μουσική για το κοινό του ΟΑΚΑ. Αμέσως μετά, έπειτα από ένα φαντασμαγορικό θέαμα, εν μέσω αποθέωσης, ο Δημήτρης Διαμαντίδης έκανε την είσοδό του στο κατάμεστο ΟΑΚΑ, με τους οπαδούς να τραγουδούν το όνομά του. Ο ιστορικός αρχηγός του Παναθηναϊκού αφού μίλησε στους χιλιάδες φιλάθλους αναφέροντας μεταξύ άλλων: 'Καλησπέρα σε όλους. Τελικά είναι πιο εύκολο να παίζεις παρά να κρατάς μικρόφωνο. Σας ευχαριστώ όλους για όλα αυτά τα χρόνια που ήμουν εδώ, για τη στήριξή σας, για την αγάπη σας. Θέλω να ευχαριστήσω την ΚΑΕ Παναθηναϊκός. Για την τιμή των τριών τελευταίων ημερών και να ευχαριστήσω την οικογένεια Γιαννακόπουλου, τον κύριο Παύλο, τον κύριο Θανάση, τον κύριο Δημήτρη και τον κύριο Κώστα'', βραβεύτηκε από τους Παύλο, Θανάση και Δημήτρη Γιαννακόπουλο για την μεγάλη του προσφορά στον σύλλογο και το ελληνικό μπάσκετ. Στη συνέχεια ακολούθησε ο αγώνας του Παναθηναικού με την ΤΣΣΚΑ Μόσχας που βρήκε νικητές τους πράσινους με σκορ 80-73. Κατα τη διάρκεια του παιχνιδιού ο Διαμαντίδης φόρεσε για τελευταία φορά την φανέλα με το νούμερο #13, ενώ τη στιγμή που πάτησε το παρκέ ο κόσμος τον αποθέωσε. Λίγο πριν την λήξη του πρώτου ημιχρόνου, συμβολικά στα 13 δευτερόλεπτα, η φανέλα του αποσύρθηκε ανεβαίνοντας με όλες τις τιμές και ένα φαντασμαγορικό τρόπο, στην οροφή του Ολυμπιακού Κλειστού Γυμναστήριου. Κατά τη διάρκεια της τελετής οι χρήστες των μέσων κοινωνικής δικτύωσης, αποχαιρετούσαν τον Δημήτρη Διαμαντίδη. ύστερα από την λήξη του αγώνα και η ΤΣΣΚΑ Μόσχας μέσω του προέδρου της βράβευσε τον 3D. Στο ΟΑΚΑ για την τελετή βράβευσης του Διαμαντίδη βρέθηκαν προσωπικότητες όπως ο πρόεδρος της Ευρωλίγκα. Τζόρντι Μπερτομέου που δήλωσε: ''Μεγαλώσαμε ως διοργάνωση μαζί με τον Δημήτρη. Είναι ένας από τους θρύλους της Euroleague. Είναι ευχαρίστησή μας να βρισκόμαστε εδώ'', ο Παναγιώτης Γιαννάκης, ο Φραγκίσκος Αλβέρτης, ο Κώστας Τσαρτσαρής, ο Λάζαρος Παπαδόπουλος, ο Νίκος Χατζηβρέττας, ο Δήμος Ντικούδης, ο Γιώργος Καλαιτζής, ο Μίμης Δομάζος, ο Αντώνης Αντωνιάδης, ο προπονητής που ανέδειξε τον Διαμαντίδη, Κώστας Πιλαφίδης, οι ομάδες της Μπαρτσελόνα και της Μακάμπι κ.α. Μετά το πέρας της λαμπρής εκδήλωσης, ο Ερασιτέχνης Παναθηναϊκός, ευχαρίστησε τον Διαμαντίδη για την προσφορά του.  Επίσης βγήκε στη δημοσιότητα το τελευταίο συλλεκτικό φύλλο αγώνα, που περιέχει τον όνομα του 3D.

Προσωπική ζωή

Είναι παντρεμένος με τη Βερίνα Χιώτη και έχει δύο παιδιά.